Predlog IZVEDBENI SKLEP SVETA o spremembi Izvedbenega sklepa 2011/77/EU o finančni pomoči Unije Irski /* COM/2012/0792 final - 2012/0367 (NLE) */





OBRAZLOŽITVENI MEMORANDUM Svet je 7. decembra 2010 Irski na njeno zahtevo odobril finančno pomoč (Izvedbeni sklep 2011/77/EU) v podporo korenitemu gospodarskemu in finančnemu programu reform, katerega namen je ponovno vzpostaviti zaupanje, omogočiti ponovno trajnostno rast gospodarstva ter zaščititi finančno stabilnost na Irskem, v euroobmočju in v EU. V skladu s členom 3(9) Sklepa 2011/77/EU je Komisija skupaj z MDS in v povezavi z ECB izvedla osmi pregled napredka irskih organov na področju izvajanja dogovorjenih ukrepov, kot tudi njihove učinkovitosti ter ekonomskega in socialnega vpliva. Komisija ob upoštevanju revidiranih gospodarskih predvidevanj ter predloženih informacij predlaga spremembo pogojev gospodarske politike, na katerih temelji finančna pomoč, kot je razloženo v nadaljevanju. Komisija meni, da so predlagane spremembe pogojev gospodarske politike potrebne za zagotovitev nemotenega izvajanja programa in zaščito ciljev samega programa. 2012/0367 (NLE) Predlog IZVEDBENI SKLEP SVETA o spremembi Izvedbenega sklepa 2011/77/EU o finančni pomoči Unije Irski SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Uredbe Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo[1], zlasti člena 3(2) Uredbe, ob upoštevanju predloga Evropske komisije, ob upoštevanju naslednjega: (1) Svet je Irski na njeno zahtevo odobril finančno pomoč (Izvedbeni sklep 2011/77/EU[2]) v podporo korenitemu gospodarskemu in finančnemu programu reform, katerega namen je ponovno vzpostaviti zaupanje, omogočiti ponovno trajnostno rast gospodarstva ter zaščititi finančno stabilnost na Irskem, v euroobmočju in v Uniji. (2) V skladu s členom 3(9) Izvedbenega sklepa 2011/77/EU je Komisija skupaj z Mednarodnim denarnim skladom (MDS) in v povezavi z Evropsko centralno banko (ECB) izvedla osmi pregled napredka irskih organov na področju izvajanja dogovorjenih ukrepov, kot tudi njihove učinkovitosti ter ekonomskega in socialnega vpliva. (3) Pomemben napredek je bil dosežen glede ciljev programa za zmanjševanje bančne zadolženosti. Natančneje, dve domači banki sta bodisi že izpolnili bodisi naredili velik napredek k izpolnitvi cilja, ki znaša 122,5 % razmerja med posojili in vlogami, za katerega je bilo prvotno predvideno, da bo dosežen do konca leta 2013. Preostale nacionalne banke so izpeljale odprodajo nekaterih nebistvenih sredstev, njihove zahteve iz programa za zmanjšanje zadolženosti pa bodo ponovno ocenjene po sklepu Evropske komisije o njihovem načrtu za prestrukturiranje. (4) Ob upoštevanju znatnega napredka bi sprememba okvira spremljanja iz programa za zmanjšanje zadolženosti bank za doseganje nominalnih ciljev odprodaje nebistvenih sredstev in napredno spremljanje za zagotavljanje izboljšanja količnikov neto stabilnih virov financiranja in količnikov likvidnostnega kritja bank pripomogla k preprečevanju morebitnega nedovoljenega izkrivljanja bančnega določanja cen depozitov in jih pripravila na uskladitev z zahtevami glede likvidnosti iz Basla III. (5) Ob upoštevanju razvoja dogodkov in ugotovitev bi bilo treba Izvedbeni sklep 2011/77/EU spremeniti – SPREJEL NASLEDNJI SKLEP: Člen 1 Člen 3 Izvedbenega Sklepa 2011/77/EU se spremeni: (1) v odstavku 8 se točka (c) nadomesti z naslednjim: „(c) zmanjšanje zadolženosti nacionalnih bank za doseganje nominalnih ciljev odprodaje nebistvenih sredstev in amortizacije, ki ju določa PLAR iz leta 2011, razen če je bilo z Evropsko komisijo drugače dogovorjeno v okviru stalnega ocenjevanja načrtov za prestrukturiranje bank, ter spremljanje napredka bank pri doseganju relevantne likvidnosti iz Basla III in zahtev glede količnika neto stabilnih virov financiranja v skladu z naprednim okvirom spremljanja, ki ga določa program.“; (2) odstavek 10 se nadomesti z naslednjim: „10. Irska v letu 2013 v skladu s specifikacijami iz memoranduma o soglasju sprejme naslednje ukrepe: (a) zaključi teste izjemnih situacij v bankah, ki bodo usklajeni s testi EBA ter bodo temeljili na rezultatih PCAR za leto 2011 in programu finančnih ukrepov za leto 2012. Test izjemnih situacij bo strog in bo še naprej temeljil na trdnih napovedih izgube pri posojilih in visoki stopnji preglednosti. Objava rezultatov bo usklajena s časovnim razporedom za naslednje teste EBA. (b) zmanjša zadolženost nacionalnih bank za doseganje nominalnih ciljev odprodaje nebistvenih sredstev in amortizacije do konca leta 2013, ki ju določa PLAR iz leta 2011, razen če je bilo z Evropsko komisijo drugače dogovorjeno v okviru stalnega ocenjevanja načrtov za prestrukturiranje bank, ter spremljanje napredka bank pri doseganju relevantne likvidnosti iz Basla III in zahtev glede količnika neto stabilnih virov financiranja v skladu z naprednim okvirom spremljanja, ki ga določa program.“. Člen 2 Ta sklep je naslovljen na Irsko. Člen 3 Ta sklep se objavi v Uradnem listu Evropske unije. V Bruslju, Za Svet Predsednik [1] UL L 118, 12.5.2010, str. 1. [2] UL L 30, 4.2.2011, str. 34.